**Huutokoski–Parikkala-rata** on Suomen rataverkon osuus Joroisista Huutokosken rautatieasemalta Savonlinnan kautta Parikkalaan. Rataosan pituus on 133,5 kilometriä. Osuudella Parikkala–Savonlinna on sekä henkilö- että tavaraliikennettä, osuudella Huutokoski–Rantasalmi ainoastaan tavaraliikennettä (henkilöliikenne lakkautettiin 1988). Rataosa lasketaan kuuluvaksi vähäliikenteisiin rataosiin. Henkilöjunavuoroja välillä Parikkala–Savonlinna on päivittäin neljästä kuuteen kappaletta suuntaansa. Savonlinna–Parikkala-välillä on Suomessa ainoa itsensä kannattavasti toimiva kiskobussiliikenne.

Huutokoski–Parikkala-rata kulkee valtatien 14 vieressä Punkaharjulla.
Huutokoski–Parikkala-radan lakkautettua osuutta Parkumäessä Rantasalmella.
336 metriä pitkä Kyrönniemen rautatietunneli Savonlinnassa.

Historia
--------

### Rataosa Savonlinna–Parikkala

Alun perin radan itäinen päätepiste oli vanhan Viipurista Sortavalan kautta Joensuuhun johtaneen Karjalan radan varrella Elisenvaarassa. Rata Elisenvaarasta Savonlinnaan valmistui 1. helmikuuta 1908 ja jatke Pieksämäelle vuonna 1914. Kun Elisenvaaran risteysasema jäi luovutetulle alueelle, rakennettiin pian sodan jälkeen yhdysrata Parikkalasta Simpeleelle, Lappeenrannasta Elisenvaaraan johtaneelle radalle, minkä jälkeen rataosat Parikkalasta ja Simpeleeltä rajalle on purettu.

Esitys Savonlinna–Elisenvaara-radan rakentamisesta tehtiin vuoden 1897 valtiopäivillä. Päätös radan rakentamisesta tehtiin vuonna 1900 ja rataosan rakentaminen aloitettiin joulukuussa vuonna 1904. Elisenvaaran ja Punkaharjun väli avattiin liikenteelle marraskuussa 1906 ja koko Savonlinna–Elisenvaara-rataosa avattiin liikenteelle 1. helmikuuta 1908. Kaikki Savonlinna–Elisenvaara-rataosan rakennukset suunnitteli arkkitehti Bruno Granholm. Toisen maailmansodan jälkeen ratayhteys Elisenvaaraan poistui ja Parikkalasta tuli rataosan pääteasema vuonna 1949, kun rataosuus valmistui Parikkalan ja Simpeleen välille. Bruno Granholmin suunnittelema ja vuonna 1907 rakennettu Savonlinnan päärautatieasema poistui käytöstä vuonna 2011, kun asemalle johtanut rata purettiin rinnakkaisväylän rakentamisen yhteydessä. Savonlinnan päärautatieasemaa korvaavat seisakkeet rakennettiin Pääskylahteen vuonna 2011 ja Kauppatorille vuonna 2012.

### Rataosa Huutokoski–Savonlinna

Esitys rataosan Savonlinna–Pieksämäki ja Huutokoski–Varkaus-haaran rakentamisesta tehtiin rautatiekomitean ehdotuksesta vuoden 1897 valtiopäivillä. Rataosan rakentamispäätös tehtiin 12. tammikuuta 1911 ja rataosan rakentaminen aloitettiin syyskuussa 1911. Rataosa avattiin väliaikaiselle liikenteelle marraskuussa 1913 ja säännölliselle liikenteelle koko rataosa avattiin vuonna 1914. Pieksämäki–Savonlinna-rataosan asemat rakennettiin Thure Hellströmin laatimien piirustusten mukaan. Rataosan huonon kunnon vuoksi Huutokoski–Savonlinna-väliltä lakkautettiin henkilöliikenne vuonna 1988, jolloin rataosa jäi vain pelkästään tavaraliikenteen käyttöön. Huutokosken ja Savonlinnan välinen rataosuus perusparannettiin 42 miljoonalla eurolla vuonna 2008, mutta rataosan käyttö oli parannuksen jälkeen vähäistä. Perusparannetun rataosan kunto olisi mahdollistanut henkilöjunaliikenteen käynnistämisen. Liikennevirasto sulki päätöksellään Rantasalmi–Savonlinna-rataosuuden 1. syyskuuta 2015. Rataosuuden sulkeminen mahdollisti Laitaatsalmen syväväylän rakentamisen. Sen jälkeen voitiin purkaa Laitaatsalmen rautatiesilta. Uusi Laitaatsalmen kääntyvä rautatiesilta maksaisi noin 12 miljoonaa euroa. Rahoitus uutta siltaa varten myönnetään vain, jos Huutokoski–Savonlinna-rataosalle tulee käyttöä.

Kuvia rataosalta Huutokoski–Parikkala
-------------------------------------

* Dm12-kiskobussi Punkaharjulla.Dm12-kiskobussi Punkaharjulla.
* Huutokosken rautatieasemaHuutokosken rautatieasema
* Savonlinnan vanha rautatieasemaSavonlinnan vanha rautatieasema
* Savonlinnan rautatieasemaSavonlinnan rautatieasema
* Pääskylahden rautatieasemaPääskylahden rautatieasema
* Kerimäen rautatieasemaKerimäen rautatieasema
* Luston rautatieasema Punkaharjulla.Luston rautatieasema Punkaharjulla.
* Retretin seisake Punkaharjulla.Retretin seisake Punkaharjulla.
* Punkaharjun rautatieasemaPunkaharjun rautatieasema
* Parikkalan rautatieasema Parikkalan rautatieasema
* Kyrönsalmen rautatiesilta (rata-km 483+700) Kyrönsalmen rautatiesilta (rata-km 483+700)
* Punkasalmen rautatiesilta Punkasalmen rautatiesilta

Katso myös
----------

* Pieksämäki–Joensuu-rata
* Parikkala–Elisenvaara-rata
* Putikon junaturma

Lähteet
-------

1. ↑  VR JunaBussi aikataulu 27.10.2013-29.3.2014
2. ↑  Rautateiden henkilöliikenteen avaaminen kilpailulle *Liikenne- ja viestintäministeriö*.  18.5.2010. Viitattu 25.3.2013.
3. ↑  Zetterberg, Seppo: *Yhteisellä matkalla. VR 150 vuotta*, s. 50. Helsinki: WSOY, 2012. ISBN 978-951-0-34742-3.
4. ↑  Suomen leveäraiteiset rataosat, taulukko valmistumisvuosista
5. ↑  Tietosanakirja / 8. Ribot–Stambul *Project Runeberg*. Viitattu 20.5.2016.
6. ↑  Putikon asemakaavan päivitys Kulttuuriympäristöselvitys *Punkaharjun kunta*.  31.1.2013 Viitattu = 20.5.2016.
7. ↑  Savonlinnan rautatieasema *Museovirasto*.  22.12.2009 Viitattu = 20.5.2016.
8. ↑  Asemanseutu kaavaluonnos *Savonlinnan kaupunki*.  10.9.2015 Viitattu = 20.5.2016.
9. ↑  Junalla pääsee Savonlinnaan *Yle*.  25.5.2012 Viitattu = 20.5.2016.
10. ↑  Tietosanakirja / 8. Ribot-Stambul / *Project Runeberg i*. Viitattu 20.5.2016.
11. ↑  Parkumäen asema *Etelä-Savon Kulttuuriperintötietokanta*. Viitattu 20.5.2016.
12. ↑  Muistio *Savonlinnan kaupunki*.  16.7.2015. Viitattu 20.5.2016.
13. ↑  PIEKSÄMÄKI–SAVONLINNA–PARIKKALA- henkilöjunaliikenteen kehittämisselvitys *Web Archive (Esavo)*.  3.1.2011 Viitattu = 6.9.2021.
14. ↑  Vt14 Laitaatsalmen kohta: Rataan kohdistuvat työt käynnistyvät *Liikennevirasto*.  2.9.2015. Viitattu 20.5.2016.
15. ↑  Raeste, Juha-Pekka: Liikenneviraston pääjohtaja: Laitaatsalmen rautatiesilta saa odottaa parempia aikoja *Helsingin Sanomat*.  28.8.2014. Viitattu 20.5.2016.

Aiheesta muualla
----------------

* Kuvia tai muita tiedostoja aiheesta **Huutokoski–Parikkala-rata** Wikimedia Commonsissa